[pic] | COMISIA COMUNITĂŢILOR EUROPENE |

Bruxelles, 6.11.2007

COM(2007) 662 final

2007/0239 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 533/2004 privind stabilirea de parteneriate în cadrul procesului de stabilizare și asociere

(prezentată de Comisie)

EXPUNERE DE MOTIVE

Consiliul European a decis, în cadrul reuniunii sale din 15-16 decembrie 2005, să acorde statutul de țară candidată Fostei Republici Iugoslave a Macedoniei. În consecință, denumirea parteneriatului cu Fosta Republică Iugoslavă a Macedoniei, stabilit în temeiul Regulamentului (CE) nr. 533/2004 al Consiliului, trebuie modificată din „parteneriat european” în „parteneriat pentru aderare”, în vederea alinierii acesteia cu denumirea parteneriatelor încheiate cu celelalte două țări candidate, Croația și Turcia.

Într-adevăr, pentru a facilita înțelegerea instrumentului reprezentat de parteneriate, este necesar să fie folosită aceeași denumire pentru parteneriatele cu țările care au același statut în cadrul procesului de aderare. Aceasta este în concordanță cu formularea din Strategia privind extinderea din 2005.

De asemenea, propunerea cuprinde o modificare pentru a lua în considerare independența Muntenegrului.

În consecință, Comisia invită Consiliul să adopte propunerea de regulament anexată.

2007/0239 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 533/2004 privind stabilirea de parteneriate în cadrul procesului de stabilizare și asociere

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 181a alineatul (2),

având în vedere propunerea Comisiei[1],

având în vedere avizul Parlamentului European[2],

întrucât:

(1) Regulamentul (CE) nr. 533/2004 al Consiliului din 22 martie 2004, astfel cum a fost modificat ultima dată, privind stabilirea de parteneriate în cadrul procesului de stabilizare și asociere[3] prevede stabilirea de parteneriate cu toate țările din Balcanii de Vest.

(2) Consiliul European, reunit la Bruxelles în decembrie 2005, a decis recunoașterea Fostei Republici Iugoslave a Macedoniei drept țară candidată la aderarea la Uniunea Europeană.

(3) Prin urmare, ar trebui să se prevadă punerea în aplicare de către Uniunea Europeană în relațiile sale cu Fosta Republică Iugoslavă a Macedoniei a unui parteneriat pentru aderare, în locul unui parteneriat european și să se modifice în consecință Regulamentul (CE) nr. 533/2004.

(4) Uniunea Statală a Serbiei și Muntenegrului și-a încetat existența. Prin urmare, este necesară modificarea regulamentului pentru a ține seama de faptul că atât Serbia, cât și Muntenegru sunt acum două state independente.

(5) Regulamentul se referă atât la parteneriate pentru aderare, cât și la parteneriate europene. Prin urmare, textul integral trebuie să țină seama de acest lucru.

ADOPTĂ PREZENTUL REGULAMENT:

Articolul 1

Regulamentul (CE) nr. 533/2004 al Consiliului se modifică după cum urmează:

1) Articolul 1 se înlocuiește cu următorul text:

„Articolul 1

Se stabilesc parteneriate europene cu Albania, Bosnia și Herțegovina, Muntenegru și Serbia, inclusiv Kosovo, astfel cum este definit prin Rezoluția 1244 a Consiliului de Securitate al Organizației Națiunilor Unite din 10 iunie 1999 (denumite în continuare „parteneri”). Aceste parteneriate europene prevăd un cadru pentru prioritățile care decurg din analiza situației fiecărui partener, asupra cărora trebuie să se concentreze pregătirile în vederea unei viitoare integrări în Uniunea Europeană, ținând seama de criteriile definite de Consiliul European, precum și pentru progresele realizate în punerea în aplicare a procesului de stabilizare și asociere, inclusiv, dacă este cazul, acordurile de stabilizare și asociere, în special în domeniul cooperării regionale.”

2) Articolul 1a se înlocuiește cu următorul text:

„Articolul 1a

Se stabilesc parteneriate pentru aderare cu Croația și Fosta Republică Iugoslavă a Macedoniei în cadrul procesului de stabilizare și asociere. Aceste parteneriate pentru aderare prevăd un cadru pentru prioritățile care decurg din analiza situației în fiecare țară, asupra cărora trebuie să se concentreze pregătirile în vederea aderării, ținând seama de criteriile de la Copenhaga definite de Consiliul European, precum și pentru progresele realizate în punerea în aplicare a procesului de stabilizare și asociere, inclusiv acordurile de stabilizare și asociere încheiate cu aceste țări[4], în special în domeniul cooperării regionale.”

Articolul 2

Prezentul regulament intră în vigoare în a treia zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

[1] JO C , , p. .

[2] JO C , , p. .

[3] JO L 86, 24.3.2004, p. 1. Regulament, astfel cum a fost modificat prin Regulamentul (CE) nr. 269/2006 (JO L 47, 17.2.2006, p. 7).

[4] JO L 84, 20.3.2004, p. 3. (JO L 26, 28.1.2005, p. 3).